  Майя Бывальцева Удмуртиысь Александр Поварницын Швециысь Идреын Биатлонъя калыккуспо огазеяськонлэн (IBU) кубокез понна вожвылъяськонлэн нырысетӥ люкетаз бронза медаль утӥз. Со сярысь Россиысь биатлонистъёслэн огазеяськонзылэн пресс-службаез ивортӥз. Воргоронъёс пӧлын нимаз бызьылонъёс 28-тӥ шуркынмонэ ортчизы. Александр Поварницын стартэ укмысэтӥ интыын потӥз. Одӥг мишеньзэ ворсатэк, вормисьлы, Россиысь Василий Томшинлы, 1 минут 7,7 секунд келяз. Кыкетӥ инты Норвегиысь Александр Фьелд Андерсен басьтӥз. 25-тӥ но 27-тӥ шуркынмонэ спринт амалэн ӵошатсконъёс ортчизы. Александр Поварницын кыказ ик быдэн одӥг мишеньёссэ ворсатэк кельтӥз но укмысэтӥ луиз (+34.0 но +53.3). Озьы ик та ӵошатсконъёсы Удмуртиысь Ильназ Мухаметзянов пыриськиз. Нырысетӥ спринтын со 13-тӥ вал (+52.4 (2)), кыкетӥ спринтын – куатетӥ (+38.4 (0)), уйыса бызёнын – 15-тӥ (+2:08.7 (6)). Тодэ вайытом, Александр Поварницын Дуннелэн кубокез понна вожвылъяськонлэн нырысетӥ люкетаз мыныны кулэ вал, но куронъёсты воштэмен сэрен, со Эстерсундэ ӧз вуы. IBU-лэн кубокезлэн кыкетӥ люкетэз Норвегиысь Шушенын 1-4 толсуре ортчоз. Ватсалом, Дуннелэн кубокезлэн нырысетӥ люкетаз Удмуртиысь Ульяна Нигматуллина пыриськиз. Нимаз бызьылонын со витетӥ луиз (+2:04.0 (1)), спринтын 17-тӥ инты басьтӥз (+1:03.7 (0)). Кыкетӥ люкетэз Эстерсундын ик 2-5 толсуре ортчоз. Спортсменъёс спринтын, уйыса бызьылонын но эстафетаын кужымзэс мерталозы.  Тегъёс: Спорт Биатлон Удмуртия Россия АлександрПоварницын  